Regeringen lægger op til en kattelem i den nye klimalov, så ministeren kan nøjes med at komme med en forklaring, hvis målsætningen om en reduktion i drivhusgasser ikke bliver indfriet.

Det fremgår af et lækket forhandlingsnotat, som DR er i besiddelse af.

Ifølge notatet skal klimaministeren hvert år lave en status på udviklingen af drivhusgasser i forhold til ambitionen om en reduktion på 70 procent. Og ministeren bliver pålagt en handlepligt, hvis målene ikke bliver opfyldt.

Men handlepligten har en kattelem for ministeren. Notatet lægger op til, at den bliver baseret på et 'følg eller forklar'-princip.

Det betyder, at ministen kan nøjes med at komme med en forklaring, hvis reduktionen ikke går som planlagt.

'Det vil i praksis betyde, at klima-, energi- og forsyningsministeren forpligtes til enten at fremlægge sin tilgang til, at klimalovens mål nås, eller alternativt redegøre for, hvorfor denne undlader at igangsætte relevante tiltag,' står der.

Et andet sted i notatet står der:

'Hvis ministeren afstår fra at handle, skal der i klimaprogrammet gives en forklaring herpå.'

Og konklusionen lyder:

'Ministeren pålægges med denne model ikke at iværksætte nærmere bestemte initiativer for at nå klimamålene.'

Notatet er lavet af Klima-, Energi- og Forsyningsministeriet, Finansministeriet samt Justitsministeriet.